CELEX: 32014D0392
Language: bg
Date: 2014-06-24 00:00:00
Title: 2014/392/ЕС: Решение за изпълнение на Комисията от 24 юни 2014 година за създаването на Консорциум за централноевропейска научноизследователска инфраструктура (CERIC-ERIC)

25.6.2014   
            
            
               BG
            
            
               Официален вестник на Европейския съюз
            
            
               L 184/49
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 24 юни 2014 година
   за създаването на Консорциум за централноевропейска научноизследователска инфраструктура (CERIC-ERIC)
   
      (2014/392/ЕС)
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (1), и по-специално член 6, параграф 1, буква а) от него,
   като има предвид, че:
   
               (1)
            
            
               Чешката република, Италианската република, Република Австрия, Румъния, Република Сърбия и Република Словения подадоха заявление до Комисията с искане за създаването на Консорциум за централноевропейска научноизследователска инфраструктура като консорциум за европейска научноизследователска инфраструктура (”CERIC-ERIC”).
            
         
               (2)
            
            
               Италианската република бе избрана от Чешката република, Република Австрия, Румъния, Република Сърбия и Република Словения за приемаща държава членка за CERIC-ERIC.
            
         
               (3)
            
            
               Всеки член на CERIC-ERIC следва да направи вноска в натура като експлоатира, предостави на разположение и непрекъснато модернизира едно партньорско съоръжение на обща инвестиционна стойност над 100 млн. евро, чиито общи годишни експлоатационни разходи надхвърлят 10 млн. евро.
            
         
               (4)
            
            
               Италианската република направи вноска в качеството си на приемаща държава в размер на 5,5 млн. евро за установяването и укрепването на интегрираните дейности на CERIC-ERIC, като същевременно обмисля възможността за отпускане на допълнителни финансови средства за модернизиране и укрепване на интегрирането и действията на CERIC-ERIC, включително в областта на обучението, трансфера на технологии и съобщенията.
            
         
               (5)
            
            
               Посредством интегрирането на националния капацитет на членовете на консорциума за мултидисциплинарен анализ, синтез и подготовка на проби в единствена по рода си разпределена научноизследователска инфраструктура, CERIC-ERIC следва да допринесе за европейското научноизследователско пространство.
            
         
               (6)
            
            
               Мерките, предвидени в настоящото решение, са в съответствие със становището на комитета, създаден по силата на член 20 от Регламент (ЕО) № 723/2009,
            
         ПРИЕ НАСТОЯЩОТО РЕШЕНИЕ:
   Член 1
   1.   Създава се Консорциум за централноевропейска научноизследователска инфраструктура като консорциум за европейска научноизследователска инфраструктура (CERIC-ERIC).
   2.   Уставът на CERIC-ERIC се съдържа в приложението. Този устав е публично достъпен в актуализирания си вариант на уебсайта на CERIC-ERIC, както и в седалището му по устава.
   3.   Съществените елементи от устава на CERIC-ERIC, за изменението на които се изисква одобрение от страна на Комисията в съответствие с член 11, параграф 1 от Регламент (ЕО) № 723/2009, се съдържат в членове 1, 5, 8, 9, 18, 19, 21, 24, 26 и 27.
   Член 2
   Настоящото решение влиза в сила на третия ден след деня на публикуването му в Официален вестник на Европейския съюз.
   
   
      Съставено в Брюксел на 24 юни 2014 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 206, 8.8.2009 г., стр. 1.
   
      ПРИЛОЖЕНИЕ
      УСТАВ НА CERIC-ERIC
      ГЛАВА I — ОБЩИ РАЗПОРЕДБИ
      
                  Член 1
               
               
                  Учредяване, наименование и седалище по устав
               
            
                  Член 2
               
               
                  Представляващ субект
               
            
                  Член 3
               
               
                  Присъединяване на нови членове
               
            
                  Член 4
               
               
                  Наблюдатели
               
            
                  Член 5
               
               
                  Цели, задачи и дейности
               
            
                  Член 6
               
               
                  Ресурси
               
            
                  Член 7
               
               
                  Финансова година, годишни счетоводни отчети и бюджетни принципи
               
            
                  Член 8
               
               
                  Политика на достъп за ползвателите
               
            
                  Член 9
               
               
                  Отговорност
               
            ГЛАВА II — УПРАВЛЕНИЕ
      
                  Член 10
               
               
                  Органи на CERIC-ERIC
               
            
                  Член 11
               
               
                  Общо събрание
               
            
                  Член 12
               
               
                  Правомощия и мнозинства при гласуване в общото събрание
               
            
                  Член 13
               
               
                  Изпълнителен директор
               
            
                  Член 14
               
               
                  Съвет на директорите на партньорските съоръжения
               
            
                  Член 15
               
               
                  Международен научно-технически консултативен комитет
               
            
                  Член 16
               
               
                  Експертна комисия за независим одит
               
            
                  Член 17
               
               
                  Одит и оценка на въздействието
               
            
                  Член 18
               
               
                  Политика в областта на човешките ресурси
               
            
                  Член 19
               
               
                  Интелектуална собственост, поверителност и политика относно данните
               
            
                  Член 20
               
               
                  Трансфер на технологии и взаимодействие с промишлеността
               
            
                  Член 21
               
               
                  Политики за възлагане на обществени поръчки
               
            
                  Член 22
               
               
                  Комуникация и разпространение на информация
               
            ГЛАВА III — ЗАКЛЮЧИТЕЛНИ РАЗПОРЕДБИ
      
                  Член 23
               
               
                  Работен език
               
            
                  Член 24
               
               
                  Срок на действие и оттегляне
               
            
                  Член 25
               
               
                  Неизпълнение на задължения
               
            
                  Член 26
               
               
                  Условия за прекратяване на дейността
               
            
                  Член 27
               
               
                  Ликвидация и уреждане на имуществени отношения
               
            
                  Член 28
               
               
                  Изменения на устава
               
            
                  Член 29
               
               
                  Консолидирана версия на устава
               
            
         ПРЕАМБЮЛ
      
      Правителствата на Чешката република, Италианската република, Република Австрия, Румъния, Република Сърбия и Република Словения, наричани по-долу „членовете“,
      КАТО ИМАТ ПРЕДВИД интересите на всеки член в научноизследователски области, свързани със и базирани на използването на синхротронна светлина и други микроскопски сонди за техники за анализ и модификация, по-специално за подготовка и характеризиране на материали, структурни изследвания и образна диагностика в науките за живота, нанонауката и нанотехнологията, културното наследство, науките за околната среда и материалознанието като цяло, както и съоръжения с възможности за подготовка на проби;
      КАТО ИМАТ ПРЕДВИД, че тези научноизследователски дейности и техники са солидна потенциална основа за научно и технологично развитие на участващите членове, както и че международният подход на общоевропейско равнище би могъл да бъде конкретен фактор за ускоряване на растежа, който подпомага засилването на конкурентоспособността на Централноевропейското пространство и неговия принос към Европейското научноизследователско пространство, също така чрез подобряване на качеството и възможностите в областта на образованието, технологиите и при създаването на условия за други форми на социално-икономическа възвръщаемост;
      КАТО ПРИЗНАВАТ вече съществуващото сътрудничество между някои научноизследователски институции, които функционират в членуващите държави, и много положителните резултати от това сътрудничество;
      КАТО ВЗЕМАТ ПРЕДВИД наличието на апаратура и съоръжения от най-високо равнище в посочените научноизследователски области в упоменатите по-горе членуващи държави и в други държави от Централноевропейското пространство;
      КАТО ИМАТ ПРЕДВИД, че би било в интерес на всяка от тези държави, както и на изграждането на Европейското научноизследователско и иновационно пространство, да се увеличи и подобри качеството и интеграцията на техния капацитет в обща европейска децентрализирана научноизследователска инфраструктура с цел преодоляване на разпокъсаността и пълноценното използване на капацитета на членовете да достигат до и да привличат ползватели от целия свят и да се свързват с капацитет и ресурси на международно равнище;
      КАТО ПРИЗНАВАТ, че предлагането на интегриран и по-широк набор от услуги чрез по-нататъшно развитие и обединяване на допълнителните възможности на тези съоръжения и отварянето им за международните научни общности чрез достъп, предмет на партньорска проверка, ще засили допълнително тяхното регионално и европейско значение чрез благоприятно въздействие върху конкуренцията, посредством обща оценка на високо равнище, съпоставителна оценка и управление, върху социално-икономическото и образователното развитие на целия регион, както и чрез предотвратяване на „изтичането на мозъци“ и принос към възможни по-нататъшни промишлени разработки;
      KАТО ИМАТ ПРЕДВИД Регламент (ЕО) № 723/2009, в който се предвижда обща правна рамка за консорциуми за европейска научноизследователска инфраструктура (ERIC), наричан по-долу „регламентът“;
      КАТО ПРИЗНАВАТ, че регламентът представлява подходяща правна рамка за по-стабилно съвместно предприятие;
      КАТО ИМАТ ПРЕДВИД, че въз основа на меморандума за разбирателство „за учредяването на консорциум за европейска научноизследователска инфраструктура (ERIC) на аналитичните научноизследователски инфраструктури — Консорциум за централноевропейска научноизследователска инфраструктура — „CERIC-ERIC““, подписан по време на срещата на „Залцбургската група“ на министрите на научноизследователската дейност на 26 юни 2011 г., заинтересованите членове се споразумяха за създаването на работна група със задачата да извърши всички подготвителни дейности, необходими за учредяването на ERIC;
      КАТО РАГЛЕДАХА изготвения от тази работна група доклад, в който между другото се потвърждава, че регламентът представлява най-подходящата правна рамка за тяхното съвместно предприятие;
      КАТО ИМАТ ПРЕДВИД подкрепата, оказана на концепцията за CERIC-ERIC от „Залцбургската група“ на министрите на научноизследователската дейност от държавите от Централна Европа по време на срещата им в Брегенц на 26 юни 2011 г., и подписаната на 31 август 2012 г. във Виена декларация, с която членовете се ангажират да предложат стартирането на CERIC-ERIC;
      КАТО ИМАТ ПРЕДВИД подкрепата, оказана на концепцията за CERIC-ERIC с „Декларацията от Триест“, приетa по време на проведената през 2011 г. среща на министрите на науката и технологиите от държавите от Централноевропейската инициатива (ЦЕИ), която бе потвърдена отново по време на проведената на 19 септември 2012 г. среща;
      КАТО ИМАТ ПРЕДВИД отправеното от членовете искане към Европейската комисия да учреди CERIC-ERIC като консорциум за европейска научноизследователска инфраструктура (ERIC) с юридическа правосубектност,
      СЕ СПОРАЗУМЯХА ЗА СЛЕДНОТО:
      ГЛАВА I
      
         ОБЩИ РАЗПОРЕДБИ
      
      Член 1
      Учредяване, наименование и седалище по устав
      1.   Създава се децентрализирана европейска научноизследователска инфраструктура, носеща наименованието „Консорциум за централноевропейска научноизследователска инфраструктура“ (наричан по-долу „CERIC-ERIC“).
      2.   Седалището по устав на CERIC-ERIC е в Триест, Италия. На всеки пет години общото събрание решава дали седалището по устав да остане в същата държава или да бъде преместено на територията на друг член. Този член, на чиято територия се намира седалището по устав, осигурява посредством представляващ субект, както е определено в член 2, ресурсите за общите централни оперативни дейности на CERIC-ERIC, включително всяко финансиране, необходимо за тази цел, в съответствие с член 6.
      Член 2
      Представляващ субект
      1.   Всеки член може да назначи един „представляващ субект“, който може да бъде публичноправен субект, включително регионални или частноправни субекти със задължение за предоставяне на обществена услуга, в съответствие с параграф 3, с оглед упражняване на конкретни права и изпълнение на задължения, които са му делегирани изключително в пряка връзка с обхвата и дейностите на CERIC-ERIC.
      2.   Представляващият субект е институция, която може да подпомага научното/техническото функциониране на CERIC-ERIC, включително предоставянето на достъп до някое съоръжение („партньорско съоръжение“), на което е собственик и което притежава научния и техническия капацитет да допринася за общите стратегически цели, задачи и възможности за достъп съгласно определеното в членове 5 и 6.
      3.   Всеки член информира общото събрание за всяка промяна на своя представляващ субект, за конкретните права и задължения, които са му били делегирани, за прекратяването на назначаването или други свързани с него промени, ако има такива. Общото събрание приема вътрешни правила, в които се определят обхватът на дейностите и ролята на представляващите субекти, по-специално що се отнася до процедурите за предоставяне на вноски в натура.
      4.   Всеки член или представляващ субект предлага за одобрение от общото събрание едно съоръжение като партньорско съоръжение. Партньорското съоръжение в рамките на представляващия субект е ясно определено с цел да отговори адекватно на ангажиментите, произтичащи от участието в научните и техническите дейности на CERIC-ERIC.
      5.   Партньорското съоръжение се оценява съгласно процедурата, определена в член 12, параграф 3, буква з), и представлява единна национална референтна точка за стимулиране и подпомагане на достъпа и информираността на научни изследователи и техници, както и на тяхното международно обучение и съпоставителна оценка.
      Член 3
      Присъединяване на нови членове
      1.   CERIC-ERIC е отворен за присъединяване на нови членове, които разполагат със съоръжение с отлични аналитични възможности или възможности за подготовка на проби, които в съответствие с член 5, параграфи 1 и 2 могат да бъдат използвани за развитие и/или предоставяне на подходящи технически и научни експертни становища и ресурси, и прилагат политика на свободен достъп.
      2.   Присъединяването на нови членове се одобрява от общото събрание.
      3.   Общото събрание определя критериите и процедурите за оценка при приемането на партньорско съоръжение на нов член.
      Член 4
      Наблюдатели
      1.   Държавите членки на Европейския съюз, трети държави и междуправителствени организации могат да станат наблюдатели в CERIC-ERIC чрез конкретни споразумения, подлежащи на одобрение от общото събрание, в съответствие с предвиденото в член 12, параграф 3, буква а).
      2.   Наблюдатели са:
      
                  а)
               
               
                  държави или междуправителствени организации, по-специално когато те възнамеряват да кандидатстват за пълноправно членство, докато все още разработват подходящи партньорски съоръжения;
               
            
                  б)
               
               
                  държави или междуправителствени организации, които участват в съвместни проекти с конкретен обхват и продължителност във времето.
               
            3.   Всеки наблюдател може да посочи един представител, който да присъства на общото събрание без право на глас.
      Член 5
      Цели, задачи и дейности
      1.   Целта на CERIC-ERIC е да допринесе за европейски развойни и демонстрационни програми и проекти в областта на научните изследвания и технологичното развитие на високо равнище, в което се изразява и добавената му стойност за развитието на Европейското научноизследователско пространство (ERA) и неговия потенциал за иновации, като същевременно стимулира благоприятното въздействие върху научното, промишленото и икономическото развитие.
      2.   CERIC-ERIC стимулира интегрирането на националните мултидисциплинарни възможности за анализ, синтез и подготовка на проби на партньорските съоръжения, действащи главно в рамките на Централноевропейското пространство, в единствена по рода си разпределена научноизследователска инфраструктура на равнището на ЕС, отворена за научни изследователи от целия свят. По предложение на членовете CERIC-ERIC предоставя, чрез международен достъп и система за партньорска проверка, безплатен свободен достъп, основан на качествата и на наличните ресурси, както и оптимално използване на ресурсите и съществуващото ноу-хау.
      3.   CERIC-ERIC може да извършва ограничени икономически дейности, при условие че те са тясно свързани с основната му задача и не застрашават постигането ѝ.
      4.   За постигането на своите цели CERIC-ERIC по-специално:
      
                  а)
               
               
                  използва пълния научен потенциал на Централноевропейското пространство в областта на синхротронната светлина и други микроскопски сонди за техники за анализ и модификация, по-специално за подготовка и характеризиране на материали, структурни изследвания и образна диагностика в науките за живота, нанонауката и нанотехнологията, културното наследство, науките за околната среда и материалознанието. Това се постига чрез тясно сътрудничество с общностите на ползвателите посредством разработване и предоставяне на набор от допълнителни източници и инструменти, ефикасни услуги и оптимални условия за ползвателите и чрез дейности за приобщаване на нови потенциални ползватели;
               
            
                  б)
               
               
                  предлага безплатен свободен достъп за ползватели, избрани чрез международна партньорска проверка въз основа на качеството. Този подход се прилага за поддържане на капацитета на участващите членове с цел подобряване на стойността, качеството и ефективността на техните научноизследователски общности в рамките на подход, основаващ се на международно сътрудничество/конкуренция;
               
            
                  в)
               
               
                  използва в оптимална степен ресурси и ноу-хау посредством координиране на научноизследователските и развойните дейности във връзка със съответните технологии, посредством насърчаване и координиране на съвместното обучение на научен и технически персонал и млади научни изследователи, както и посредством сътрудничество със съседни общности и промишлеността;
               
            
                  г)
               
               
                  разработва обща стратегия и политика на защита и използване на интелектуалната собственост и ноу-хау, като по този начин осигурява по активна подкрепа за промишлени разработки и ползватели;
               
            
                  д)
               
               
                  осигурява ефикасна вътрешна и външна комуникация, като координира дейностите по насърчаване, популяризиране и пускане на пазара;
               
            
                  е)
               
               
                  кандидатства за финансиране.
               
            Член 6
      Ресурси
      1.   Предоставяните на CERIC-ERIC ресурси включват:
      
                  а)
               
               
                  вноски в натура от членовете или представляващите субекти за обичайните дейности на CERIC-ERIC. При консенсус на общото събрание членовете или представляващите субекти могат също така да правят финансови вноски при спазване на условията и ограниченията, предвидени в член 12;
               
            
                  б)
               
               
                  вноски в натура и/или финансови вноски от членове, наблюдатели и/или други публичноправни или частноправни субекти за специфични проекти на CERIC-ERIC. Общото събрание одобрява специфичните проекти и свързаните с тях отговорности съгласно член 9. По отношение на вноските в натура се прилагат специални счетоводни разпоредби;
               
            
                  в)
               
               
                  финансови субсидии, помощи, вноски от научноизследователски и развойни дейности. Общото събрание приема правила и процедури за използването на приходите от външни договори и вноски, одобрени от общото събрание в съответствие с член 12, параграф 3, буква л), и по-специално от дейности, финансирани от ЕС;
               
            
                  г)
               
               
                  приходи от ограничени икономически дейности. CERIC-ERIC може да извършва ограничени икономически дейности, като например съвместно разработване на търговски услуги. Тези услуги трябва да бъдат финансово устойчиви и да обхващат първоначалните инвестиции до степента и продължителността, използвани за тези услуги. Приходите се отчитат отделно;
               
            
                  д)
               
               
                  други постъпления и финансови ресурси. С цел разработване на специфични дейности или проекти, които попадат в обхвата на член 5, CERIC-ERIC може да тегли заеми, предмет на одобрение от общото събрание с квалифицирано мнозинство на членовете, както е определено в член 12;
               
            
                  е)
               
               
                  парични дарения и безвъзмездни средства, като такива от благотворителност, лотарийни фондове, субекти с нестопанска цел. С одобрение от общото събрание CERIC-ERIC има право да приема безвъзмездни средства, специални вноски, подаръци, дарения и други плащания от всяко физическо лице или правен субект, като например благотворителни организации или лотарийни фондове, за задачите и дейностите, определени в устава.
               
            2.   Ресурсите, с които разполага CERIC-ERIC, се използват единствено за изпълнение на задачите и дейностите, определени в член 5.
      3.   Възможностите на CERIC-ERIC се основават на вноски в натура от членовете или представляващите субекти за изпълнение на общата заложена цел. Тези вноски, включително споделянето на достъпа и предоставянето на свободен достъп до съоръженията, до специализирания технически капацитет и възможности, както и до обучение, се оценяват и отчитат с цел да се кредитира тяхната стойност като вноски в натура за CERIC-ERIC.
      4.   Освен това инструментални и други предоставени непарични ресурси могат да включват времето за достъп до инструменти, командирован персонал и всякакъв друг вид ресурси съгласно договореното между членовете или представляващите субекти. Общото събрание установява обща счетоводна система и правила за приемането на вноски в натура, както и техните разчети, оценка на свързаните с тях разходи и кредитна оценка. Стойността на тези вноски в натура представлява част от годишния бюджет и е включена в съответните финансови доклади.
      Член 7
      Финансова година, годишни счетоводни отчети и бюджетни принципи
      1.   Финансовата година започва на 1 януари и завършва на 31 декември. Годишните счетоводни отчети включват договорената стойност на получените вноски в натура и други приходи, предвидени в член 6.
      2.   Годишните счетоводни отчети и годишните бюджети се одобряват от общото събрание. Годишните счетоводни отчети се одобряват в рамките на четири месеца или, при изключителни обстоятелства, в рамките на шест месеца, след края на финансовата година. Към годишните счетоводни отчети се прилага доклад за бюджетното и финансовото управление през финансовата година.
      3.   CERIC-ERIC се подчинява на изискванията на съответната национална законова и подзаконова нормативна уредба по отношение на изготвянето, подаването, проверката и публикуването на счетоводните отчети.
      4.   CERIC-ERIC води отчетност за вноските в натура и финансовите вноски и разходи и осигурява стабилно финансово управление, целящо постигането на балансиран бюджет.
      5.   Освобождаване от ДДС, акцизи и други предоставени освобождавания, основани на член 143, параграф 1, буква ж) и член 151, параграф 1, буква б) от Директива 2006/112/ЕО на Съвета (1) и в съответствие съответно с членове 50 и 51 от Регламент за изпълнение (ЕС) № 282/2011 на Съвета (2), а също и на член 12 от Директива 2008/118/ЕО на Съвета (3), се прилагат единствено за покупки, извършени от CERIC-ERIC, както и по отношение на тези, извършени от всеки член в пряка връзка със и за официална и изключителна употреба от CERIC-ERIC, при условие че такава покупка е направена единствено за неикономическите дейности на CERIC-ERIC в съответствие с нейните дейности. Освобождаването от ДДС е ограничено до покупки на стойност над 300 EUR.
      6.   CERIC-ERIC записва отделно разходите и приходите от икономическите си дейности и фактурира тези дейности въз основа на пазарната цена или, ако тя не може да бъде установена, въз основа на пълните разходи, към които е добавена разумна надбавка. Тези дейности не попадат в обсега на освобождаването от данъци.
      Член 8
      Политика на достъп за ползвателите
      1.   CERIC-ERIC предлага на външните ползватели свободен безплатен достъп до научните съоръжения, достъпни в рамките на партньорските съоръжения, чрез обща входна точка и избор, основан на международна система за партньорска проверка, като се използват единствено критериите за научно качество на предложените експерименти и по този начин се създава „отворен режим на работа на ERA“, който е насочен към привличане на най-добрите международни ползватели. За тази цел CERIC-ERIC предприема всички възможни действия, за да осигури „безплатен свободен достъп“ до научните съоръжения.
      2.   Ползватели, които изискват или разполагат с достъп до технически и/или научноизследователски услуги на принципа на собствеността и/или за обучение и образование, също могат да бъдат приети, ако това не противоречи на политиката на свободен достъп; в този случай те са длъжни да заплатят съответната цена за услугите.
      3.   Общото събрание определя стратегии и процедури за политиката на достъп за ползвателите както за непатентни, така и за патентни научни изследвания.
      Член 9
      Отговорност
      1.   CERIC-ERIC носи отговорност за дълговете си.
      2.   Финансовата отговорност на членовете или представляващите ги субекти по отношение на дълговете на CERIC-ERIC е ограничена до размера на съответните им годишни вноски в CERIC-ERIC.
      3.   CERIC-ERIC сключва застраховки, подходящи за покриване на рисковете, свързани с изграждането и функционирането на инфраструктурата на CERIC-ERIC.
      4.   Отговорностите, свързани със специфични проекти, които се осъществяват в рамките на CERIC-ERIC от името на един или повече членове и/или наблюдатели, се определят от общото събрание. Общото събрание определя отговорността по отношение на други въпроси, които могат да бъдат свързани например с използването на вноски в натура, включително тези, получени от наблюдатели и външни финансиращи органи.
      ГЛАВА II
      
         УПРАВЛЕНИЕ
      
      Член 10
      Органи на CERIC-ERIC
      Управителните органи на CERIC-ERIC са общото събрание, изпълнителният директор, Съветът на директорите на партньорските съоръжения и Международният научно-технически консултативен комитет (ISTAC).
      Член 11
      Общо събрание
      1.   От всеки член се излъчват най-много двама представители в общото събрание. Представителите се назначават от съответния член за мандат от три години. Мандатът на представителите може да бъде подновен три месеца преди изтичането му. Всеки член информира незабавно председателя на общото събрание в писмен вид за всяко назначаване или прекратяване на назначаването на своите представители. Ако един или повече представители на даден член не могат да присъстват на заседанието и се налага да бъдат представлявани от друго упълномощено лице, в съответствие с процедурния правилник на общото събрание съответният член изпраща писмено уведомление до председателя на общото събрание преди провеждането на заседанието.
      2.   Представителите могат да бъдат придружавани от консултанти и експерти в съответствие с процедурния правилник на общото събрание.
      3.   Всеки член има право на един неделим глас и е представляван тогава, когато поне един представител присъства лично или чрез телеконферентна връзка в съответствие с процедурния правилник на общото събрание.
      4.   Предвиденият в член 15 председател на ISTAC присъства на заседанията на общото събрание в качеството на консултант.
      5.   Заседанието на общото събрание е редовно свикано, ако са представлявани две трети от членовете. Ако това условие не е изпълнено, във възможно най-кратък срок се свиква повторно заседание на общото събрание със същия дневен ред в съответствие с процедурния правилник на общото събрание. С изключение на въпросите, посочени в член 12, параграфи 2 и 3, при повторно заседание на общото събрание се счита, че има кворум, ако са представлявани най-малко половината от членовете.
      6.   Председателят на общото събрание се избира измежду представителите с квалифицирано мнозинство, както е предвидено в член 12, за мандат от три години. По предложение на председателя със същото мнозинство може да бъде назначен заместник-председател, като неговият мандат ще бъде със същата продължителност като този на председателя. В случай на отсъствие на председателя и заместник-председателя общото събрание се председателства от представителя, считан за доайен по продължителност на мандата.
      7.   Решенията на общото събрание се вземат в съответствие с член 12.
      8.   Общото събрание заседава най-малко веднъж годишно. Също така общото събрание се свиква по искане на поне трима от членовете или на изпълнителния директор, ако това е необходимо в интерес на CERIC-ERIC.
      9.   Общото събрание изготвя свой собствен процедурен правилник в съответствие с устава.
      10.   Разходите за участие в общото събрание се поемат от членовете или представляващите ги субекти.
      11.   Местните организационни разходи за заседанията на общото събрание се считат за вноска в натура от члена, който е домакин на заседанието.
      Член 12
      Правомощия и мнозинства при гласуване в общото събрание
      1.   Общото събрание е висшият управителен орган на CERIC-ERIC и взема решенията относно политиката на CERIC-ERIC по научни, технически и административни въпроси. Общото събрание дава подходящи указания на изпълнителния директор.
      2.   Общото събрание взема решения с консенсус по всяко предложение за изменение на устава в съответствие с определената в регламента процедура.
      3.   Следните въпроси изискват одобрение от общото събрание с квалифицирано мнозинство от две трети от членовете с право на глас:
      
                  а)
               
               
                  присъединяването на нови членове и предоставянето на статут на наблюдатели;
               
            
                  б)
               
               
                  предложенията за парични вноски от членовете, предмет на ограниченията и условията, посочени от всеки член;
               
            
                  в)
               
               
                  организационната и функционалната структура на CERIC-ERIC;
               
            
                  г)
               
               
                  процедурният правилник на общото събрание;
               
            
                  д)
               
               
                  финансовите правила, както и всякакви други правила и процедури във връзка с прилагането на разпоредбите на устава;
               
            
                  е)
               
               
                  назначаването на председател и на членове на Международния научно-технически консултативен комитет;
               
            
                  ж)
               
               
                  тегленето на заеми;
               
            
                  з)
               
               
                  одобрението или отхвърлянето на конкретно съоръжение, посочено от даден член като партньорско съоръжение, основани на оценката от страна на ISTAC или на ad hoc Международен комитет за оценка;
               
            
                  и)
               
               
                  назначаването или освобождаването от длъжност на изпълнителния директор и предоставянето на правомощия;
               
            
                  й)
               
               
                  прекратяването на участието в CERIC-ERIC на член, който не изпълнява задълженията си;
               
            
                  к)
               
               
                  процедурите за ликвидация на CERIC-ERIC и уреждане на имуществени отношения;
               
            
                  л)
               
               
                  одобрението на външни договори и вноски.
               
            4.   Следните въпроси изискват одобрение от общото събрание с квалифицирано мнозинство от две трети от присъстващите членове с право на глас:
      
                  а)
               
               
                  изборът на председател и на заместник-председател на общото събрание;
               
            
                  б)
               
               
                  приемането на научната и техническата програма на CERIC-ERIC;
               
            
                  в)
               
               
                  приемането на годишната програма за обичайните дейности и бюджета на CERIC-ERIC;
               
            
                  г)
               
               
                  приемането на специфични проекти и свързаните с тях бюджети;
               
            
                  д)
               
               
                  споразумението за кредитирани стойности за вноски в натура;
               
            
                  е)
               
               
                  приемането на годишния доклад за дейността;
               
            
                  ж)
               
               
                  приключването на годишните счетоводни отчети;
               
            
                  з)
               
               
                  учредяването на консултативни комитети или други органи.
               
            5.   Освен ако не е предвидено друго в устава, всички други решения на общото събрание се вземат с мнозинство на присъстващите членове с право на глас.
      6.   Всеки член има право на един глас в общото събрание, при условие че държавите — членки на Европейския съюз, или асоциираните държави притежават заедно и винаги мнозинство от правата на глас. Въздържането от гласуване не се взема под внимание за постигане на мнозинство при гласуването. В случай на равен брой гласове председателят на общото събрание има решаващ глас.
      7.   Общото събрание притежава и други правомощия и изпълнява и други функции, които могат да бъдат необходими за постигането на целите на CERIC-ERIC.
      Член 13
      Изпълнителен директор
      1.   Изпълнителният директор се назначава от общото събрание.
      2.   Изпълнителният директор е изпълнителният орган на CERIC-ERIC и законният представител на CERIC-ERIC. Изпълнителният директор отговаря за всекидневното управление на CERIC-ERIC и присъства на заседанията на общото събрание в качеството на консултант.
      3.   Изпълнителният директор представя на общото събрание:
      
                  а)
               
               
                  годишния отчет за дейностите на CERIC-ERIC;
               
            
                  б)
               
               
                  след консултация с ISTAC и/или всеки друг консултативен орган — предложената годишна научна и техническа програма на CERIC-ERIC заедно с описание на вноските в натура, които ще бъдат предоставени от всеки член;
               
            
                  в)
               
               
                  предложения бюджет на CERIC-ERIC за следващата финансова година в съответствие с финансовите правила, включително осчетоводяването на вноските в натура за обичайните дейности и специфичните проекти;
               
            
                  г)
               
               
                  счетоводните отчети за предходната финансова година;
               
            
                  д)
               
               
                  всеки друг въпрос, който трябва да бъде обсъден и одобрен от общото събрание.
               
            Член 14
      Съвет на директорите на партньорските съоръжения
      1.   Съветът на директорите на партньорските съоръжения включва директорите на партньорските съоръжения, номинирани от членовете или представляващите субекти.
      2.   Съветът на директорите на партньорските съоръжения избира своя председател измежду своите членове.
      3.   Съветът на директорите на партньорските съоръжения упражнява надзор върху координацията на прилагането на одобрените от общото събрание стратегии. Той осигурява съгласуваността и последователността на цялостната дейност на CERIC-ERIC, както и сътрудничеството между членовете.
      4.   Изпълнителният директор се консултира със Съвета на директорите на партньорските съоръжения по всички предложения, които трябва да бъдат представени на общото събрание и са свързани със:
      
                  а)
               
               
                  предложената годишна научна и техническа програма на CERIC-ERIC заедно с вноските в натура, които ще бъдат предоставени от всеки член;
               
            
                  б)
               
               
                  предложения бюджет на CERIC-ERIC за следващата финансова година в съответствие с финансовите правила, включително осчетоводяването на вноските в натура за обичайните дейности и специфичните проекти.
               
            5.   Условията и редът за работата на Съвета на директорите на партньорските съоръжения се определят в процедурния правилник, който трябва да бъде приет от общото събрание.
      Член 15
      Международен научно-технически консултативен комитет (ISTAC)
      1.   Общото събрание назначава в съответствие с член 12 членовете на ISTAC, които са изявени специалисти в съответните области в обсега на дейността на CERIC-ERIC, чийто брой се определя от общото събрание.
      2.   Освен ако не възникнат извънредни обстоятелства, ISTAC предлага измежду своите членове председател, който да бъде назначен от общото събрание.
      3.   ISTAC предоставя на общото събрание и на изпълнителния директор независими съвети по всички стратегически въпроси, както и във връзка с научните и техническите дейности, осъществявани от CERIC-ERIC.
      4.   ISTAC по-специално оценява предложенията за нови партньорски съоръжения и функционирането на съществуващите такива, като съветва общото събрание относно приемането на нови и продължаване на функционирането на съществуващи партньорски съоръжения.
      5.   Разходите за функционирането на ISTAC се поемат на равни начала от членовете или от бюджета на CERIC-ERIC.
      Член 16
      Експертна комисия за независим одит
      1.   Експертният орган за независим одит се учредява от общото събрание, за да удостоверява, че покупките, придобити за използване като вноски в натура, които са включени от общото събрание в годишния бюджет на CERIC-ERIC, отговарят на определените в член 7, параграф 5 изисквания.
      2.   Членовете на експертната комисия за независим одит се назначават от общото събрание за срок от три години, без право на подновяване на мандата.
      3.   Експертната комисия за независим одит се подпомага от технически експерти и представя доклад за направените от нея констатации на всяко заседание на общото събрание.
      Член 17
      Одит и оценка на въздействието
      1.   Счетоводните отчети на CERIC-ERIC и общите бюджети, както и стойностите на вноските в натура за дейностите му, се заверяват от независими одитори, назначени от общото събрание. Разходите за тези одити се поемат от CERIC-ERIC.
      2.   CERIC-ERIC пристъпва към периодична оценка на качеството на научните си дейности и оценка на своето въздействие върху Европейското научноизследователско пространство, върху регионите, в които се намират неговите партньорски съоръжения, както и на въздействието си на международно равнище. При тази оценка се отчита както работата на CERIC-ERIC като консорциум, така и работата на отделните партньорски съоръжения.
      Член 18
      Политика в областта на човешките ресурси
      1.   CERIC-ERIC гарантира равно третиране и възможности за своя персонал и подпомага мобилността между партньорите и, като цяло, мобилността в рамките на Централноевропейското пространство или извън него. CERIC-ERIC полага усилия за привличането на младши служители, като например студенти, научни изследователи и технически специалисти, за обучение в международно отворена среда.
      2.   Като правило необходимият персонал за осъществяването на дейностите на CERIC-ERIC се командирова в CERIC-ERIC от членовете или представляващите субекти, наблюдателите или други сътрудничещи институции.
      3.   Разходите, свързани с командировани служители, се поемат от командироващия член или представляващ субект и, освен в изключителни случаи, могат да бъдат осчетоводени като част от вноската в натура. Командироване, свързано със специфични проекти или с цел обучение, също така може да бъде осчетоводено в съответствие с условията на специфичния проект.
      4.   Политиката и вътрешните правила за наемане на служители от CERIC-ERIC се определят от общото събрание и се основават на срочни трудови договори.
      Член 19
      Интелектуална собственост, поверителност и политика относно данните
      1.   Терминът „интелектуална собственост“ (ИС) се разбира в съответствие с определението, съдържащо се в член 2 от подписаната на 14 юли 1967 г. Конвенция за учредяване на Световната организация за интелектуална собственост.
      2.   Обменът и интегрирането на интелектуална собственост между членовете или представляващите субекти се подчинява на вътрешни правила, одобрени от общото събрание, с цел подобряване на добавената стойност на ИС и на въздействието върху регионалните и европейските икономики. Вътрешните правила също така обхващат условията за поверителност на обменените данни.
      3.   Интелектуална собственост, създадена в резултат на дейностите, финансирани от CERIC-ERIC, е собственост на CERIC-ERIC.
      4.   CERIC-ERIC спазва приложимото законодателство за защита на данните и неприкосновеността на личния живот.
      Член 20
      Трансфер на технологии и взаимодействие с промишлеността
      CERIC-ERIC, в ролята си на децентрализирана институция, действа като събирателна точка за европейската промишленост чрез:
      
                  а)
               
               
                  осигуряване на информация за НИРД и сътрудничество с промишлеността, например съвместни разработки, преквалификация чрез създаване на прототипи;
               
            
                  б)
               
               
                  засилване на икономическото въздействие на отделните членове или представляващи субекти чрез изграждане на синергии и общи елементи при трансфера на знания и технологии;
               
            
                  в)
               
               
                  подчертаване на участието и възможностите на промишлеността;
               
            
                  г)
               
               
                  стимулиране и подпомагане на нови промишлени сектори в областта на научните изследвания.
               
            Член 21
      Политики за възлагане на обществени поръчки
      Политиката на CERIC-ERIC за възлагане на обществени поръчки се основава на принципите на прозрачност, недискриминация и конкуренция, отчитайки необходимостта да се гарантира, че офертите отговарят на най-добрите технически, финансови изисквания и изисквания за доставка, като същевременно промишленият сектор се уведомява предварително относно изискваните спецификации за реализиране на авангардни компоненти и системи.
      Член 22
      Комуникация и разпространение на информация
      1.   Задачите и дейностите на CERIC-ERIC имат за цел укрепване на европейските научни изследвания, а комуникационните и информационните му дейности подпомагат този стратегически подход.
      2.   CERIC-ERIC насърчава разпространението на научни публикации и научно-технологични знания, произтичащи от неговите дейности, сред научната общност, промишлените среди и широката общественост.
      3.   CERIC-ERIC си взаимодейства, по целесъобразност, със съответните създатели на политиките с оглед постигане на напредък при осъществяването на своите цели.
      ГЛАВА III
      
         ЗАКЛЮЧИТЕЛНИ РАЗПОРЕДБИ
      
      Член 23
      Работен език
      Работен език на CERIC-ERIC е английският.
      Член 24
      Срок на действие и оттегляне
      1.   CERIC-ERIC се учредява за първоначален период от десет години, който се подновява автоматично за последователни десетгодишни периоди.
      2.   Членовете могат да се оттеглят от CERIC-ERIC след първоначален петгодишен период на членство, като връчат едногодишно предизвестие в писмена форма. Всяко оттегляне влиза в сила в края на финансовата година, следваща тази, в която е връчено предизвестието, или на по-късна дата, която може да бъде предложена от съответния член.
      3.   Оттеглящият се член продължава да е обвързван по отношение на всички все още неизпълнени задължения и ангажименти към CERIC-ERIC и трети страни към момента, в който поражда действие оттеглянето, както и по отношение на всяко обезщетение за причинени вреди, което е за сметка на CERIC-ERIC, вследствие на решение или актове, предшестващи неговото оттегляне.
      Член 25
      Неизпълнение на задълженията
      Ако даден член не изпълнява основните си задължения, произтичащи от устава, той престава да бъде член на CERIC-ERIC след решение на общото събрание, взето с квалифицирано мнозинство от две трети от членовете с право на глас. Неизрядният член няма право на глас при вземането на решението за неговата неизрядност.
      Член 26
      Условия за прекратяване на дейността
      CERIC-ERIC прекратява дейността си в следните случаи:
      
                  а)
               
               
                  оттегляне на един или повече членове, вследствие на което вече не могат да бъдат изпълнени изискванията на регламента;
               
            
                  б)
               
               
                  невъзможност за постигане на целите на CERIC-ERIC;
               
            
                  в)
               
               
                  взаимно съгласие между членовете.
               
            Член 27
      Ликвидация и уреждане на имуществени отношения
      1.   В случай на прекратяване на дейността на CERIC-ERIC, CERIC-ERIC продължава да бъде обвързан по отношение на всички неизпълнени задължения и ангажименти спрямо трети страни.
      2.   За ликвидацията на CERIC-ERIC в случай че е изпълнено някое от условията за прекратяване на дейността, изброени в член 26, се изисква решение на общото събрание, взето с квалифицирано мнозинство от две трети от всички членове с право на глас, както и уведомяване на Европейската комисия за това решение в съответствие с член 16 от регламента. Такова решение съдържа подробни сведения най-малко за:
      
                  а)
               
               
                  броя на ликвидаторите и правилата за функционирането на съвета на ликвидаторите в случай на множество ликвидатори;
               
            
                  б)
               
               
                  назначаването на ликвидаторите и определянето на ликвидаторите, които да бъдат законни представители на CERIC-ERIC при ликвидацията;
               
            
                  в)
               
               
                  критериите за ликвидацията, включително възможното прехвърляне на дейностите на друг правен субект, и правомощията на ликвидаторите.
               
            Член 28
      Изменения на устава
      Предложенията за изменения на устава се приемат от общото събрание чрез консенсус и се представят на Комисията в съответствие с член 11 от регламента.
      Член 29
      Консолидирана версия на устава
      Настоящият устав е публично достъпен в актуализирания си вариант на уебсайта на CERIC-ERIC, както и в седалището му по устав. Всяко изменение на устава се посочва ясно с известие, в което се уточнява дали изменението засяга съществен или несъществен елемент на устава в съответствие с член 11 от регламента и процедурата за приемането му.
      
         (1)  Директива 2006/112/ЕО на Съвета от 28 ноември 2006 година относно общата система на данъка върху добавената стойност (ОВ L 347, 11.12.2006 г., стр. 1).
      
         (2)  Регламент за изпълнение (ЕС) № 282/2011 на Съвета от 15 март 2011 година за установяване на мерки за прилагане на Директива 2006/112/ЕО относно общата система на данъка върху добавената стойност (ОВ L 77, 23.3.2011 г., стр. 1).
      
         (3)  Директива 2008/118/ЕО на Съвета от 16 декември 2008 година относно общия режим на облагане с акцизи за отмяна на Директива 92/12/ЕИО (ОВ L 9, 14.1.2009 г., стр. 12).